
Θέμα: Στη ΔΔΕ Πειραιά συμβαίνει το ανήκουστο! Ο διευθυντής εκπαίδευσης μηνύει κατ’ εξακολούθηση μέλη ΔΣ για το περιεχόμενο ανακοίνωσης της παράταξής τους!
Καταγγέλλουμε τις απανωτές αναφορές της ΔΔΕ Πειραιά στην Εισαγγελία Πειραιά σε μέλη του ΔΣ της ΕΛΜΕ Πειραιά για το περιεχόμενο ανακοινώσεων της συνδικαλιστικής τους παράταξης! Θυμίζουμε ότι το προηγούμενο διάστημα η εισαγγελία Πειραιά «αναζητούσε» τα συγκεκριμένα ονόματα των μελών του ΔΣ.

Με έναν πρωτοφανή τρόπο  ο ΔΔΕ Πειραιά, χρησιμοποιώντας την «θεσμική του ιδιότητα», μηνύει τα μέλη του ΔΣ (στις 29/1/26) της ΕΛΜΕ Πειραιά (Ακρίτα Καλούση και Χρύσα Χοτζόγλου), για συνδικαλιστική  ανακοίνωση, λέγοντας ότι με το περιεχόμενο της ανακοίνωσης [στοχοποιείται ψευδώς(!) ως υπεύθυνος για «διώξεις εκπαιδευτικών».....] ενώ ταυτόχρονα ισχυρίζεται ότι το κάλεσμα για συγκέντρωση-κινητοποίηση στη ΔΔΕ αποτελεί [...πρόθεση πρόκλησης σε πράξεις που εκθέτουν σε κίνδυνο τη δημόσια τάξη και προτρέπουν σε παρεμπόδιση της Δημόσιας Υπηρεσίας...]. Τα δυο μέλη του ΔΣ της ΕΛΜΕ παρέλαβαν τη δικογραφία και καλούνται σε έγγραφες εξηγήσεις στην Εισαγγελία! Αδιανόητο!

Στην ίδια δικογραφία έχει προηγηθεί και άλλη μήνυση του ΔΔΕ, αυτή τη φορά στον Δημήτρη Χαρτζουλάκη (πρώην μέλος του ΔΣ της ΕΛΜΕ, και τώρα μέλος της Α’ ΕΛΜΕ Δυτικής Αττικής ) και στον Ακρίτα Καλούση, για άλλη ανακοίνωση με αφορμή την εκδήλωση-φιέστα που είχε προγραμματίσει η ΔΔΕ Πειραιά  μαζί με το ΥΠΑΙΘ, σε σχολείο του Πειραιά με τον Ισραηλινό Πρέσβη, την ίδια στιγμή που εξελίσσονταν σφοδρά η γενοκτονία του Παλαιστινιακού λαού! Εκδήλωση στην οποία γύρισαν την πλάτη οι εκπαιδευτικοί και οι μαθητές του Πειραιά! Η καταγγελία μιας τέτοιας εκδήλωσης δε μπορεί να θεωρείται ως [....προτροπή μίσους ή βίας..... με βάση..... την εθνική ή εθνοτική καταγωγή, που εκθέτει σε κίνδυνο τη δημόσια τάξη....] 

Και για να το απογειώσει η ΔΔΕ Πειραιά συμπληρώνει σε κατάθεση ότι [... η δράση της... συλλογικότητας έχει προκαλέσει ήδη λειτουργικά προβλήματα στην υπηρεσία, γεγονός που καθιστά την παρέμβαση της Εισαγγελίας αναγκαία για την διαφύλαξη της δημόσιας τάξης...].

Όλα τα παραπάνω ντύνονται με τον μανδύα της «εξύβρισης/συκοφαντικής δυσφήμησης»! Βέβαια δεν είναι ή πρώτη φορά, καθώς μέλη της συγκεκριμένης παράταξης έχουν ξανακαλεστεί για εξηγήσεις στην ΔΔΕ Πειραιά για περιεχόμενο ανακοίνωσης, όπως και ο ΔΔΕ έχει μηνύσει, για «διασπορά ψευδών ειδήσεων»  τον πρόεδρο του ΔΣ της ΕΛΜΕ και τον πρόεδρο του Συλλόγου Γονέων Κερατσινίου-Δραπετσώνας για κοινή ανακοίνωση για απαράδεκτη κατάσταση που είχε προκύψει στο ΕΝΕΓΥΛ Δραπετσώνας που λόγω έλλειψης αιθουσών αδυνατούσαν να εγγραφούν στην Α’ Γυμνασίου.

Αυτό που γίνεται κατ’ εξακολούθηση στον Πειραιά είναι αντισυνδικαλιστική υστερία! Ανοίγει δρόμους από το παρελθόν και οδηγεί όχι μόνο στην ποινικοποίηση της συνδικαλιστικής δράσης και της διατύπωσης άποψης αλλά -ακόμα περισσότερο- και πολιτική στοχοποίηση ανθρώπων με βάση την άποψή τους! Απαιτούμε να σταματήσει αμέσως!

Φυσικά γνωρίζουμε ότι όλα αυτά δεν είναι ιδιαιτερότητα της περιοχής. Χιλιάδες διώξεις εκπαιδευτικών, εργατών, εργαζομένων φοιτητών,  σε ένα γενικευμένο κλίμα τρομοκρατίας και φίμωσης, των φωνών αντίστασης στις κυρίαρχες πολιτικές!

Δεν θα περάσει αυτό το φασιστικής έμπνευσης κυνήγι διατύπωσης απόψεων και δράσης. Είναι κατεκτημένο με αίμα και αγώνες και θα το υπερασπιστούμε! 

Καταδικάζουμε απερίφραστα την ενέργεια του ΔΙΔΕ Πειραιά και στηρίζουμε απόλυτα τα μέλη του ΔΣ της ΕΛΜΕ. Δεν δεχόμαστε καμιά ανάμειξη στα εσωτερικά του συνδικαλιστικού κινήματος.
Καλούμε τα σωματεία να βγάλουν ανακοινώσεις καταγγελίας και υποστήριξης των συναδέλφων. Τις ΑΔΕΔΥ-ΟΛΜΕ-ΔΟΕ να πάρουν όλες τις κινηματικές πρωτοβουλίες για να στηρίξουν τα μέλη τους!

Δε θα περάσει η τρομοκρατία- κάτω τα χέρια από τα σωματεία
Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

